
B9‑0153/2024
Euroopan parlamentin päätöslauselma tarpeesta EU:n horjumattomalle tuelle Ukrainan hyväksi, kun Venäjän hyökkäyssota Ukrainaa vastaan on jatkunut jo kaksi vuotta
(2024/2526(RSP))
Euroopan parlamentti, joka
–	ottaa huomioon aiemmat päätöslauselmansa Ukrainasta ja Venäjästä ja erityisesti ne, jotka on annettu Venäjän Ukrainaa vastaan käymän sodan helmikuussa 2022 tapahtuneen kiihtymisen ja Krimin niemimaan 19. helmikuuta 2014 tapahtuneen liittämisen jälkeen,
–	ottaa huomioon Euroopan unionin ja sen jäsenvaltioiden sekä Ukrainan välisen assosiaatiosopimuksen[footnoteRef:1] sekä siihen sisältyvän Euroopan unionin ja Ukrainan pitkälle menevän ja laaja-alaisen vapaakauppa-alueen vuodelta 2014, [1:  EUVL L 161, 29.5.2014, s. 3.] 

–	ottaa huomioon YK:n peruskirjan, Haagin sopimukset, Geneven sopimukset ja niiden lisäpöytäkirjat sekä Kansainvälisen rikostuomioistuimen Rooman perussäännön,
–	ottaa huomioon 20. kesäkuuta 2023 annetun komission ehdotuksen Euroopan parlamentin ja neuvoston asetukseksi Ukrainan tukivälineen perustamisesta (COM(2023)0338),
–	ottaa huomioon 14. joulukuuta 2023 tehdyn Eurooppa-neuvoston päätöksen aloittaa liittymisneuvottelut Ukrainan kanssa komission tästä asiasta 8. marraskuuta 2023 antaman myönteisen suosituksen jälkeen,
–	ottaa huomioon 14. joulukuuta 2023 ja 1. helmikuuta 2024 annetut Eurooppa-neuvoston päätelmät, 
–	ottaa huomioon työjärjestyksen 132 artiklan 2 kohdan,
A.	ottaa huomioon, että Venäjä on käynyt laitonta, provosoimatonta ja perusteetonta hyökkäyssotaa Ukrainaa vastaan 24. helmikuuta 2022 lähtien; ottaa huomioon, että Venäjän sota Ukrainaa vastaan alkoi vuonna 2014 Krimin niemimaan laittomalla liittämisellä ja sittemmin Donetskin ja Luhanskin alueiden osien miehittämisellä; katsoo, että tämä hyökkäyssota rikkoo ilmiselvästi ja räikeästi YK:n peruskirjaa ja kansainvälisen oikeuden perusperiaatteita; ottaa huomioon, että Venäjän toimet Ukrainassa kuluneiden kahden vuoden aikana uhkaavat edelleen rauhaa ja turvallisuutta Euroopassa ja koko maailmassa;
B.	toteaa, että Venäjän hyökkäyssota on Euroopan mantereen suurin sotilaallinen konflikti sitten toisen maailmansodan päättymisen ja että se ilmentää autoritaarisuuden ja demokratian välistä kasvavaa konfliktia;
C.	ottaa huomioon, että Venäjän joukot ovat tehneet mielivaltaisia hyökkäyksiä asuinalueita ja siviili-infrastruktuuria, kuten kouluja ja sairaaloita, vastaan; toteaa, että tähän mennessä on murhattu jo tuhansia siviilejä, myös lapsia, ja vielä suurempi määrä ihmisiä on joutunut kidutuksen, ahdistelun, seksuaalisen väkivallan, sieppausten tai pakkosiirtojen kohteeksi; toteaa, että tällainen Venäjän omien joukkojen ja sen käyttämien sijaisjoukkojen epäinhimillinen toiminta on täysin kansainvälisen humanitaarisen oikeuden vastaista; ottaa huomioon, että Venäjän pyrkimykseen tehdä etninen puhdistus Ukrainan miehitetyissä osissa on kuulunut laajamittaisia julmuuksia; ottaa huomioon, että Venäjä pyrkii tuhoamaan Ukrainan kansallisen identiteetin ja hävittämään Ukrainan kulttuurin ja valtiollisen itsenäisyyden;
D.	ottaa huomioon, että miljoonat ukrainalaiset ovat Venäjän hyökkäystä paetessaan joutuneet siirtymään muualle Ukrainassa ja Ukrainan ulkopuolelle; toteaa, että Venäjän sotarikosten takia kokonainen sukupolvi Ukrainan siviilejä ja sotilashenkilöstöä tulee tarvitsemaan hoitoa psyykkisen pahoinvoinnin, masennuksen, ahdistuneisuuden ja traumaperäisen stressihäiriön takia;
E.	ottaa huomioon, että Ukrainan asevoimat onnistuivat torjumaan Venäjän hyökkäyksen, vapauttivat yli 50 prosenttia 24. helmikuuta 2022 jälkeen väliaikaisesti miehitetyistä alueista ja palauttivat hallintaansa Ukrainan läntisen yhteyden Mustallemerelle, jolloin Venäjän Mustanmeren-laivasto käytännössä ajettiin sieltä ulos;
F.	ottaa huomioon, että länsimaiden yhteenlaskettu BKT on 25 kertaa Venäjän BKT:tä suurempi mutta vuonna 2023 länsimaiden sotilasapu Ukrainalle oli alle 0,1 prosenttia tästä yhteenlasketusta BKT:stä; huomauttaa, että vuonna 2023 Venäjä käytti hyökkäyssotaansa noin 6 prosenttia BKT:stään ja Ukraina puolustukseensa vastaavasti 25 prosenttia BKT:stään;
G.	ottaa huomioon, että Venäjän hyökkäyssota on osoitus sen jälkikolonialistisesta asenteesta naapureitaan kohtaan; toteaa, että niin kauan kuin Venäjä pysyy mentaliteetiltaan imperialistisena valtiona, joka harjoittaa revisionistista politiikkaa, se jatkaa pyrkimyksiään ylläpitää Euroopan manteretta jatkuvasti varjostavan hyökkäyksen uhkaa; ottaa huomioon, että lukuisat kansainväliset toimijat ovat tunnustaneet Venäjän terrorismia tukevaksi valtioksi ja terrorismin keinoja käyttäväksi valtioksi ja että tämän johdosta olisi toteutettava konkreettisia toimenpiteitä;
H.	huomauttaa, että Eurooppa-neuvosto päätti aloittaa liittymisneuvottelut Ukrainan kanssa saatuaan komission myönteisen suosituksen ja että se myös kehotti neuvostoa hyväksymään neuvottelukehyksen, kun asiaa koskevat komission suositukset on täytetty;
I.	toteaa, että EU on täysimittaisen hyökkäyksen alusta alkaen antanut Ukrainalle ennennäkemätöntä ja moniulotteista tukea, myös sotilaallista tukea mittakaavassa, jota ei ole koskaan ennen nähty; toteaa, että EU:n, sen jäsenvaltioiden ja eurooppalaisten rahoituslaitosten Ukrainalle helmikuusta 2022 lähtien lupaama kokonaisapu on ollut ainakin 85 miljardia euroa, mukaan lukien humanitaarinen ja hätäapu, budjettituki, makrotaloudellinen rahoitusapu ja sotilasapu; ottaa huomioon, että jäsenvaltioille annettiin 17 miljardia euroa, jotta ne voivat ottaa vastaan noin neljä miljoonaa ukrainalaispakolaista, joille on tarjottu laajennettua suojelua tilapäistä suojelua koskevan direktiivin[footnoteRef:2] nojalla maaliskuuhun 2025 saakka; [2:  Neuvoston direktiivi 2001/55/EY, annettu 20. heinäkuuta 2001, vähimmäisvaatimuksista tilapäisen suojelun antamiseksi siirtymään joutuneiden henkilöiden joukoittaisen maahantulon tilanteissa, ja toimenpiteistä näiden henkilöiden vastaanottamisen ja vastaanottamisesta jäsenvaltioille aiheutuvien rasitusten tasapuolisen jakautumisen edistämiseksi (EYVL L 212, 7.8.2001, s. 12).] 

J.	ottaa huomioon, että EU ja sen jäsenvaltiot ovat tähän mennessä antaneet Ukrainalle 28 miljardin euron edestä sotilasapua; toteaa, että Euroopan rauhanrahastosta annettiin 5,6 miljardia euroa sotilaskaluston siirtämiseksi Ukrainaan jäsenvaltioista; ottaa huomioon, että ammusaloitteessa Ukrainalle toimitetaan noin 524 000 Euroopan puolustusteollisuuden valmistamaa 155 millimetrin ammusta maaliskuuhun 2024 mennessä ja vielä 500 000 ammusta vuoden loppuun mennessä; huomauttaa, että Ukrainaa tukeva EU:n sotilaallinen avustusoperaatio on toistaiseksi kouluttanut 40 000 ukrainalaissotilasta Saksassa ja Puolassa ja määrä vain kasvaa;
K.	ottaa huomioon, että EU:n toimielimet pääsivät hiljattain periaatesopimukseen Ukrainan tukivälineen perustamisesta ja että tukivälineestä tarjotaan 50 miljardia euroa ennakoitavissa olevaa keskipitkän aikavälin tukea avustusten ja lainojen muodossa Ukrainan korjaamiseen, elpymiseen, jälleenrakentamiseen ja nykyaikaistamiseen vuosiksi 2024–2027;
L	toteaa, että ukrainalaislapset maksavat viime kädessä hinnan sodasta, sillä 528 ukrainalaislasta on kuollut ja 1 226 loukkaantunut ja 1,8 miljoonaa on joutunut siirtymään naapurimaihin pakolaisina ja 2,5 miljoonaa lähtemään kodistaan Ukrainan sisällä;
M.	ottaa huomioon, että sitten täysimittaisen hyökkäyssodan alkamisen noin 20 000 ukrainalaislasta on pakkosiirretty Venäjälle ja Valko-Venäjälle tai otettu säilöön miehitetyillä alueilla; toteaa, että Kansainvälinen rikostuomioistuin on antanut kansainväliset pidätysmääräykset Vladimir Putinista ja Marija Lvova-Belovasta ottaen huomioon heidän vastuunsa laitonta karkottamista koskevasta sotarikoksesta ja lasten laittomasta siirtämisestä Ukrainan miehitetyiltä alueilta Venäjälle; ottaa huomioon, että alle 400 karkotettua lasta on palautettu Ukrainaan ja päästetty takaisin perheensä luo;
N.	ottaa huomioon, että Ukraina on allekirjoittanut turvallisuussopimuksia Yhdistyneen kuningaskunnan, Tanskan, Italian, Saksan ja Ranskan kanssa Vilnassa pidetyn Nato‑huippukokouksen yhteydessä 12. heinäkuuta 2023 hyväksytyn, G7-maiden Ukrainalle annettavaa tukea koskevan yhteisen julkilausuman mukaisesti; toteaa, että G7-maiden sitoumus avasi oven neuvotteluille, jotka koskevat pitkän aikavälin kahdenvälisten turvallisuussitoumusten ja -järjestelyjen virallistamista Ukrainan tukemiseksi;
1.	vahvistaa vankkumattoman solidaarisuutensa Ukrainan kansalle ja johdolle ja tukensa Ukrainan itsenäisyydelle, suvereniteetille ja alueelliselle koskemattomuudelle maan kansainvälisesti tunnustettujen rajojen sisällä;
2.	tuomitsee jälleen mitä painokkaimmin Venäjän laittoman, provosoimattoman ja perusteettoman hyökkäyssodan Ukrainaa vastaan sekä Valko-Venäjän hallinnon osallistumisen tähän sotaan; vaatii Venäjää ja sen sijaisjoukkoja lopettamaan kaikki sotilaalliset toimet ja Venäjää vetämään kaikki sotilasjoukot, sijaisjoukot ja sotilaskaluston Ukrainan koko kansainvälisesti tunnustetulta alueelta, lopettamaan ukrainalaissiviilien pakkosiirrot ja vapauttamaan kaikki säilöön otetut ukrainalaiset; vaatii, että Venäjän kansalaisten asuttaminen Ukrainan väliaikaisesti miehitetyille alueille lopetetaan ja peruutetaan;
3.	muistuttaa, että Venäjän hyökkäyssota alkoi Krimin niemimaan laittomalla liittämisellä helmikuussa 2014; palauttaa mieliin, että niemimaasta tehtiin sotilastukikohta ja se toimi ponnahduslautana täysimittaiselle hyökkäykselle vuonna 2022;
4.	antaa tunnustusta Ukrainan rohkealle kansalle, joka sai ansaitusti vuoden 2023 Saharov‑mielipiteenvapauspalkinnon ja joka edelleenkin puolustaa urheasti maataan, itsemääräämisoikeuttaan, itsenäisyyttään ja alueellista koskemattomuuttaan ja puolustaa samalla vapautta, demokratiaa, oikeusvaltioperiaatetta ja eurooppalaisia arvoja julmaa hallintoa vastaan, joka pyrkii rapauttamaan demokratiaamme ja heikentämään unionia ja sen yhtenäisyyttä;
5.	ilmaisee syvimmän osanottonsa niiden rohkeiden puolustajien perheille ja läheisille, jotka ovat uhranneet henkensä puolustaessaan Ukrainaa ja sen kansaa, vapautta ja demokratiaa; kehottaa EU:ta ja sen jäsenvaltioita jatkamaan ja lisäämään tukea haavoittuneiden Ukrainan puolustajien hoitoa ja kuntoutusta varten;
6.	toteaa haluavansa auttaa määrätietoisesti ylläpitämään Ukrainan kansan selviytymistahtoa ja uskoa parempaan tulevaisuuteen, jossa rauha vallitsee Ukrainassa ja Euroopassa, mikään Ukrainan alueen osa ei ole Venäjän miehittämä eikä yksikään ukrainalainen tai muun maan kansalainen koe itseään uhatuksi tai joudu hyökkäyksen kohteeksi siksi, että haluaa elää rauhassa, turvassa ja hyvissä oloissa eurooppalaisia arvoja ja periaatteita kunnioittaen; toistaa, että Ukraina on itsenäinen ja suvereeni valtio, jolla on perusoikeus päättää omasta tulevaisuudestaan, mukaan lukien vapaus valita liittoumansa ja toimintapolitiikkansa ja tavoitella kansallisia etujaan;
7.	antaa tunnustusta EU:n kansalaisten, kansalaisyhteiskunnan, jäsenvaltioiden ja EU:n itsensä Ukrainaa ja sen kansaa kohtaan osoittamalle solidaarisuudelle; kannattaa tilapäistä suojelua koskevan direktiivin soveltamisalan ulottamista kattamaan edelleen henkilöt, jotka pakenevat Ukrainasta Venäjän sitä vastaan käymän hyökkäyssodan vuoksi;
8.	uskoo, että sodan lopputuloksella ja kansainvälisen yhteisön omaksumalla kannalla on ratkaiseva rooli siinä, millaisia tulevia toimia toteutetaan muissa autoritaarisissa hallinnoissa, jotka seuraavat tarkasti sodan kulkua ja arvioivat, minkä verran niillä on tilaa harjoittaa aggressiivista ulkopolitiikkaa, myös sotilaallisin keinoin;
9.	korostaa, että Ukrainan päätavoitteena on voittaa Venäjää vastaan käytävä sota, mihin sisältyy kaikkien Venäjän joukkojen ja sen sijaisjoukkojen ja liittolaisten ajaminen pois Ukrainan kansainvälisesti tunnustetulta alueelta; katsoo, että tämä tavoite voidaan saavuttaa vain jatkuvilla, kestävillä ja tasaisesti lisääntyvillä kaikentyyppisten tavanomaisten aseiden toimituksilla Ukrainaan, ilman poikkeuksia;
10.	muistuttaa, että on tärkeää vapauttaa ja tyhjentää miehitysjoukoista Krimin niemimaa, joka on ollut Venäjän miehitysvallan alla nyt vuosikymmenen ajan; palauttaa mieliin, että Ukrainalle uskolliset niemimaan kansalaiset, etenkin alkuperäisväestöön kuuluvat tataarit, ovat joutuneet kokemaan sortoa, pidätyksiä ja kidutusta; muistuttaa, että Venäjän miehitysjoukot ovat yrittäneet kaikin keinoin pyyhkiä tataariperinnön ja muiston Ukrainan läsnäolosta pois niemimaalta; tukee Ukrainan pyrkimyksiä integroida uudelleen Krim ja erityisesti Krimin niemimaa;
11.	toistaa tukevansa sitä, että Ukrainalle tarjotaan johdonmukaisesti sotilasapua niin kauan kuin on tarpeen ja antamalla mitä tahansa apua, joka on tarpeen, jotta Ukraina voittaisi sodan; antaa tunnustusta tähänastisille toimille, joita jäsenvaltiot ovat toteuttaneet sotilaallisen tuen tarjoamiseksi Ukrainalle ja komission varapuheenjohtaja / unionin ulkoasioiden ja turvallisuuspolitiikan korkea edustaja tämän tuen koordinoimiseksi; kehottaa jäsenvaltioita jälleen lisäämään ja nopeuttamaan merkittävästi sotilaallista tukeaan, jotta Ukraina ei pelkästään pystyisi puolustautumaan Venäjän hyökkäyksiltä vaan pystyisi myös saamaan koko kansainvälisesti tunnustetun alueensa jälleen täyteen hallintaansa;
12.	katsoo, että Ukrainalle tarjottavalle sotilasavulle ei saisi olla itse asetettuja rajoituksia; huomauttaa valtavista eroista siinä, minkä verran EU:n jäsenvaltiot antavat tukea prosenttiosuutena niiden BKT:stä; kehottaa tekemään tarvittavat investoinnit Euroopan puolustusalan teolliseen perustaan, jotta voidaan tuntuvasti lisätä tuotantoa Ukrainan tarpeisiin vastaamiseksi ja EU:n jäsenvaltioiden huvenneiden varastojen täydentämiseksi; korostaa, että Ukraina tarvitsee erityisesti pitkälle kehitettyjä ilmapuolustusjärjestelmiä, pitkän kantaman ohjuksia, kuten TAURUS-ohjuksia, nykyaikaisia taistelulentokoneita, eri tyyppisiä tykistöaseita ja ammuksia (erityisesti 155 millimetrin ammuksia), drooneja ja aseita niiden torjumiseksi; kannattaa ehdotusta, että kaikki EU:n jäsenvaltiot ja Nato-liittolaiset tukisivat Ukrainaa sotilaallisesti vähintään 0,25 prosentilla niiden BKT:stä vuosittain; kehottaa nostamaan Euroopan rauhanrahaston kokonaisrahoituksen enimmäismäärää ja katsoo, että tämä olisi käytettävä muun muassa maailmanmarkkinoilla saatavilla olevien ampumatarvikkeiden hankintaan yhdeltä toimittajalta Ukrainan tarpeiden täyttämiseksi; katsoo, että EU:n nykyinen ampumatarviketuotanto, joka on suunnattu kolmansille maille, olisi kohdennettava uudelleen ja että Ukrainalle olisi annettava ensisijainen pääsy siihen; kehottaa EU:n jäsenvaltioiden hallituksia ja puolustusteollisuutta ottamaan puheeksi myöhästyneet toimitukset ja niiden taustalla olevat syyt vastaanottajamaiden kanssa; kehottaa Yhdysvaltain edustajainhuonetta hyväksymään sotilasapupaketin Ukrainalle tämän pidemmittä viivytyksittä;
13.	on ilahtunut siitä, että Ukrainan sekä Yhdistyneen kuningaskunnan, Tanskan, Italian, Saksan ja Ranskan välillä on allekirjoitettu turvallisuussopimuksia G7-maiden Ukrainalle annettavaa tukea koskevan yhteisen julkilausuman mukaisesti, ja kehottaa muita samanmielisiä kumppaneita toimimaan samoin; painottaa, ettei näiden turvallisuussopimusten voida katsoa korvaavan tulevaa Nato-jäsenyyttä; on tyytyväinen edistymiseen Euroopan rauhanrahaston alaisen uuden nk. Ukrainan avustusrahaston käytännön yksityiskohtien ja rahoituksen enimmäismäärän suhteen ja toteaa, että tästä rahastosta tuettaisiin sotilaskaluston toimittamista Ukrainaan eurooppalaisten yhteishankinta-aloitteiden kautta;
14.	toistaa tukensa Ukrainan presidentin Volodymyr Zelenskyin esittelemälle rauhansuunnitelmalle; katsoo, että se on kattava suunnitelma Ukrainan alueellisen koskemattomuuden palauttamiseksi; muistuttaa, että suunnitelman 10 kohtaa otettiin huomioon YK:n yleiskokouksen 23. helmikuuta 2023 antamassa päätöslauselmassa ES‑11/6 Yhdistyneiden kansakuntien peruskirjan periaatteista kattavan, oikeudenmukaisen ja kestävän rauhan perustana Ukrainassa;
15.	kehottaa jälleen komissiota, varapuheenjohtajaa / korkeaa edustajaa ja jäsenvaltioita tekemään yhteistyötä Ukrainan ja kansainvälisen yhteisön kanssa sellaisen erityistuomioistuimen perustamiseksi, joka tutkii Venäjän johtajien ja heidän liittolaistensa, kuten Valko-Venäjän hallinnon, Ukrainaa vastaan tekemää hyökkäysrikosta ja nostaa siitä syytteitä; pitää myönteisenä Ukrainaan kohdistuneen hyökkäysrikoksen syytteeseenpanoon liittyvän kansainvälisen keskuksen perustamista Haagiin;
16.	on kauhistunut siitä, että Venäjän hyökkäyssota Ukrainaa vastaan on aiheuttanut yhden nopeimmin kiihtyvistä lasten joukkopaoista sitten toisen maailmansodan; palauttaa mieliin, että iskujen laajamittainen kohdistaminen siviili-infrastruktuuriin on vaikuttanut vakavasti ukrainalaislasten mahdollisuuksiin saada peruspalveluja, kuten koulutusta ja terveydenhuoltoa, erityisesti mielenterveystukea;
17.	toistaa, että ukrainalaislasten, myös laitoksista tulevien lasten, jatkuvat pakkosiirrot Venäjälle ja Valko-Venäjälle ja heidän pakkoadoptionsa venäläisperheisiin ovat vastoin Ukrainan lakia ja kansainvälistä oikeutta; korostaa, että lasten pakollinen siirtäminen ryhmästä toiseen on joukkotuhontana pidettävä rikos, kuten joukkotuhontana pidettävän rikoksen ehkäisemiseksi ja rankaisemiseksi tehdyn yleissopimuksen II artiklassa määrätään; vaatii Venäjän ja Valko-Venäjän viranomaisia varmistamaan kaikkien ukrainalaislasten välittömän palauttamisen; kiittää ponnisteluista niitä paikallisia ukrainalaisjärjestöjä, jotka tapaus tapaukselta tukevat lapsiaan etsiviä ja heidän turvallisen paluunsa puolesta taistelevia vanhempia ja perheitä;
18.	tuomitsee Venäjän aikomuksen järjestää presidentinvaalit Ukrainan väliaikaisesti miehitetyillä alueilla 15.–17. maaliskuuta 2024 ja tähdentää, ettei se tunnusta näiden laittomien vaalien tuloksia;
19.	kehottaa jälleen luomaan innovatiivista, täydentävää ja joustavaa vuorovaikutusta nykyisin voimassa olevan assosiaatiosopimuksen täytäntöönpanoon liittyvän työn ja liittymisneuvotteluprosessin välillä, jotta mahdollistetaan Ukrainan asteittainen yhdentyminen EU:n sisämarkkinoihin ja alakohtaisiin ohjelmiin, mukaan lukien mahdollisuus saada EU:n rahoitusta asianomaisilla aloilla, jotta ukrainalaiset voivat hyötyä liittymisestä koko prosessin ajan eivätkä vasta sen päätyttyä;
20.	painottaa, että Venäjän hyökkäyssota on muuttanut perusteellisesti Euroopan geopoliittista tilannetta ja uhkaa sen turvallisuusarkkitehtuuria ja että siihen reagointi edellyttää EU:lta uskaliaita, rohkeita ja kokonaisvaltaisia poliittisia sekä turvallisuus- ja rahoituspäätöksiä;
21.	panee tyytyväisenä merkille Eurooppa-neuvoston päätöksen liittymisneuvottelujen aloittamisesta Ukrainan kanssa, kunhan komission suositukset on täytetty; katsoo, että Ukrainan jäsenyys EU:ssa on geostrateginen investointi yhtenäiseen ja vahvaan Eurooppaan ja että se ilmentää johtajuutta, määrätietoisuutta ja näkemystä; kehottaa toimittamaan nopeasti asiaa koskevan neuvottelukehyksen ja hyväksymään sen, kun 8. marraskuuta 2023 annetussa komission suosituksessa esitetyt asiaankuuluvat toimet on toteutettu;
22.	muistuttaa, että EU:n liittymisprosessi perustuu ansioihin ja että laajentumismenetelmässä painotetaan oikeusvaltioperiaatteen kunnioittamisen, perusarvojen, ihmisoikeuksien, demokratian ja korruption torjunnan keskeisiä aloja; katsoo, että lujasti ansioihin perustuva liittymisprosessi on sekä Ukrainan että EU:n etujen mukainen; kannustaa EU:ta ja sen jäsenvaltioita tarjoamaan Ukrainalle enemmän tukea ja apua sen liittymisvalmisteluissa, mukaan lukien tekninen asiantuntemus sekä tuki valmiuksien kehittämiseen ja jäsenyysehtojen täyttämisen edellyttämiin institutionaalisiin uudistuksiin;
23.	kehottaa Ukrainan hallitusta vahvistamaan edelleen paikallista itsehallintoa, sillä tämä uudistus on saanut paljon kiitosta kansallisella ja kansainvälisellä tasolla, ja integroimaan hajauttamisuudistuksen onnistumisen Ukrainan korjaus-, elpymis- ja jälleenrakennusprosessien yleiseen rakenteeseen;
24.	suhtautuu myönteisesti EU:n toimielinten periaatesopimukseen sellaisen Ukrainan tukivälineen perustamisesta, josta Ukrainalle tarjotaan ennakoitavissa olevaa rahoitustukea, ja kehottaa ottamaan sen nopeasti käyttöön; korostaa Verhovna Radan, valtiotasoa alempien yhteisöjen ja kansalaisyhteiskunnan vahvistettua roolia toimeenpanovallan käyttäjän merkityksellisinä kumppaneina määritettäessä niitä painopisteitä, jotka aiotaan rahoittaa Ukraina-suunnitelman kautta, ja painottaa, että samalla myös lisätään tukivälinettä koskevaa valvontaa ja seurantaa;
25.	kehottaa neuvostoa jatkamaan Venäjään ja Valko-Venäjään kohdistuvaa pakotepolitiikkaansa ja seuraamaan, tarkastelemaan ja tehostamaan sen vaikuttavuutta ja vaikutusta; kehottaa komissiota ja jäsenvaltioita varmistamaan kaikkien 13 pakotepaketin nopean täytäntöönpanon ja niiden tiukan valvonnan; pyytää komissiota tekemään vaikutustenarvioinnin pakotteiden vaikuttavuudesta Venäjän sotatoimien estämisessä ja pakotteiden kiertämisestä; muistuttaa, että EU on laatimassa lainsäädäntöä, jossa rajoittavien toimenpiteiden rikkominen määritellään rikokseksi; kehottaa jäsenvaltioita hyväksymään uusia pakotepaketteja, joiden tavoitteena on heikentää Venäjän sotakoneistoa ja jotka kohdennetaan Venäjän talouden muille aloille, kuten ydinalalle, ja erityisesti Rosatomiin, metallurgiaan ja maatalouteen;
26.	tuomitsee kaikki ne maat, jotka toimittavat Venäjälle sotilaskalustoa ja avustavat sille asetettujen pakotteiden kiertämisessä ja niiden vaikutusten välttämisessä, ja kehottaa EU:ta ankarasti asettamaan syytteeseen yrityksiä, yhdistyksiä ja yksityishenkilöitä, jotka osallistuvat pakotteiden kiertämiseen; kehottaa EU:ta, jäsenvaltioita ja niiden liittolaisia vahvistamaan jo määrättyjen pakotteiden vaikuttavuutta, ryhtymään kiireellisiin toimiin estääkseen kaikki yritykset kiertää näitä pakotteita ja laatimaan toissijaisen pakotemekanismin, jolla tukittaisiin mahdolliset porsaanreiät;
27.	kehottaa EU:ta ja sen jäsenvaltioita toteuttamaan lisätoimia Venäjän kansainvälisen eristämisen jatkamiseksi, myös kun on kyse Venäjän jäsenyydestä kansainvälisissä järjestöissä ja elimissä, kuten YK:n turvallisuusneuvostossa;
28.	painottaa, että on kiireellisesti tarpeen ottaa käyttöön vahva oikeudellinen järjestely, jonka kautta EU:n jäädyttämä venäläisomaisuus voidaan tuomita menetetyksi ja käyttää Venäjän Ukrainaan kohdistaman hyökkäyksen erilaisten seurausten korjaamiseen, mukaan lukien maan jälleenrakentaminen, korvausten maksaminen Venäjän hyökkäyksen uhreille ja sotilaskaluston hankinta Ukrainalle; korostaa olevansa vakuuttunut siitä, että sodan päätyttyä Venäjä on velvoitettava maksamaan sille asetettavat korvaukset, joilla varmistetaan, että se osallistuu merkittävästi Ukrainan jälleenrakentamiseen; on ilahtunut äskettäisestä neuvoston päätöksestä, jolla selkeytetään EU:n rajoittavien toimenpiteiden seurauksena pysäytettyjä Venäjän keskuspankin varoja ja varantoja hallussaan pitävien arvopaperikeskusten velvoitteita; suhtautuu myönteisesti Venäjän hyökkäyssodan vahinkorekisterin perustamiseen ja pitää sitä ensimmäisenä vaiheena kansainvälisen korvausmekanismin käyttöönotossa;
29.	toistaa olevansa huolissaan tilanteesta Zaporižžjan ydinvoimalassa, jota Venäjä laittomasti pitää hallinnassaan; tukee pyrkimyksiä ylläpitää Kansainvälisen atomienergiajärjestön jatkuvaa läsnäoloa Zaporižžjan ydinvoimalassa; palauttaa mieliin ja tuomitsee Venäjän toimet, joilla on aiheutettu vakavaa vahinkoa Ukrainan ympäristölle, mukaan lukien Kahovkan padon tuhoaminen, Ukrainan metsien kaataminen, laaja kaivostoiminta sekä ilman ja vesivarojen pilaaminen; ilmaisee jälleen syvän huolensa sodan laajemmista pitkän aikavälin ympäristövaikutuksista; painottaa tarvetta luoda järjestelmä Venäjän aiheuttamien ympäristövahinkojen kirjaamiseksi ja arvioimiseksi ja laatia oikeudellisia perusteita Venäjän vastuuvelvollisuudelle näistä rikoksista;
30.	kehottaa EU:ta ja sen jäsenvaltioita työskentelemään strategisesti ja ennakoivasti, jotta voidaan torjua hybridiuhkia ja estää Venäjän sekaantuminen poliittisiin prosesseihin, vaaliprosesseihin ja muihin demokraattisiin prosesseihin Ukrainassa ja EU:ssa, erityisesti vihamieliset teot, joiden tavoitteena on manipuloida yleistä mielipidettä ja horjuttaa Euroopan yhdentymistä, etenkin tulevia EU-vaaleja ajatellen;
31.	ilmaisee huolensa Ukrainan Verhovna Radan jäsenten ulkomaanmatkojen rajoittamisesta; katsoo, että tätä voitaisiin pitää parlamentin vaaleilla valittujen jäsenten, etenkin oppositiota edustavien jäsenten, poliittisen toiminnan mielivaltaisena rajoittamisena; on vahvasti sitä mieltä, että sodan aikana mitään poliittista voimavaraa, joka voi ajaa Ukrainan asiaa millä tahansa kansainvälisellä foorumilla, ei saisi sivuuttaa;
[bookmark: TextBodyEnd]32.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioiden hallituksille ja parlamenteille, Ukrainan presidentille, hallitukselle ja Verhovna Radalle, Yhdistyneille kansakunnille sekä Venäjän ja Valko-Venäjän viranomaisille.

